Veldwagter glo per ongeluk doodgeskietVeldwagters in die wildtuin. Foto: SANParke/Facebook William Mabasa, woordvoerder van SANParke, het gesê besonderhede oor die voorval is steeds vaag en die polisie stel ondersoek in. Fundisile Mketeni, hoof van SANParke, het gesê hulle is hartseer oor die dood van ŉ hardwerkende kollega. Hy het SANParke se meegevoel uitgespreek met die veldwagter se naasbestaandes en kollegas. Geen verdere besonderhede is bekend gemaak nie. SANParke het wel gesê dit lyk asof die voorval ŉ ongeluk was. Mketeni het gesê die noodlottige skietvoorval het plaasgevind na ŉ twee dae lange operasie waartydens nege vermeende stropers aangekeer is en op vier swaarkalibergewere beslag gelê is. Drie vermeende stropers is op 19 Maart in hegtenis geneem in Pretoriuskop. ŉ Jaggeweer, ammunisie, ŉ byl en renosterhorings is in hul besit gevind. Nog ŉ vermeende stroper is kort daarna in Stolznek in hegtenis geneem terwyl sy beweerde medepligtige daarin kon slaag om te ontsnap. Die eenheid het op nog ŉ jaggeweer, ammunisie en ander toerusting wat vir stropery gebruik word, beslag gelê. Nog vyf vermeende stropers is kort daarna in hegtenis geneem en daar is op nog twee jaggewere, ammunisie en renosterhorings beslag gelê.